Man gevonnis na hy perd vir dood agterlaatFoto: DBV Reinet Meyer, senior inspekteur by die Dierebeskermingsvereniging (DBV) in Bloemfontein, het gesê die DBV het gehoor van ŉ perd wat ŉ waentjie met kinders en volwassenes vir 20 km vanaf ŉ plaas buite Dealesville moes trek. “Met die terugkeer na die plaas, kon die perd glad nie meer nie en hy het ineengestort terwyl hy die waentjie moes trek.” Volgens Meyer het ŉ bekommerde lid van die publiek die DBV gekontak, nadat hulle gesien het die perd het vir twee dae net op een plek bly lê. “Die perd was doodmoeg en vreeslik ontwater. Die eienaar van die perd het met die DBV se aankoms erken hy het die perd geen water gegee nadat dit neergeslaan het nie.” Foto: DBV Die DBV het op die perd beslag gelê en ŉ saak van dieremishandeling is aanhangig gemaak. “Nkatlholang Jan Kaoeng (26) is Dinsdag in die landdroshof in Dealesville skuldig bevind aan dieremishandeling. Hy is tot ses maande korrektiewe diens gevonnis. Die landdros het aan Kaoeng gesê hy is skuldig aan ŉ baie ernstige oortreding. Die perd kon homself nie verdedig en wegkom uit die omstandighede nie en was weerloos. Die perd is ook kos en water ontsê.” Die landdros het ook gesê die perd sou moontlik vrek as dit nie vir die DBV se optrede was nie. “Die landdros het die belangrikheid van die gemeenskap uitgewys om dieremishandeling aan die beamptes van die DBV te rapporteer sodat die skuldiges aan die pen kan ry.” Kaoeng het glo ook twee vorige sake van aanranding en een van huisbraak teen hom.